留題三峰壁間
作者：釋德洪
朝代：宋

paragraphs: 三峰稜層如削玉，一派懸泉瀉寒綠。
平生山水性貪婪，聊與白雲相伴宿。
松風竹露有餘清，夜伴孤月依簷楹。
神凝氣爽睡無夢，不聞樓上霜鐘鳴。
庵頭禪翁頭雪白，麻衣草履提筇策。
謂予久與世緣疏，青眼逢迎喜詩客。
三峰高兮溪水深，造物留之無古今。
新生松竹不須剪，四時風露常蕭森。
粥罷收盂知我去，殷勤乞與題詩句。
山頭塵土任茫茫，白雲自在來時路。